(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΒ΄

Τρίτη 11 Σεπτεμβρίου 2018 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Θ. Μπακογιάννη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Πέμπτης 13 Σεπτεμβρίου 2018, σελ.   
2. Συζήτηση επικαίρων ερωτήσεων:  
 α) Προς τον Υπουργό Εσωτερικών, με θέμα: «Μέτρα για να απορροφηθούν όλα τα παιδιά στους παιδικούς σταθμούς», σελ.   
 β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Κίβδηλες οι υποσχέσεις του Πρωθυπουργού για τους παιδικούς σταθμούς», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΡΕΜΑΣΤΙΝΟΣ Δ. , σελ.  
  
Β. Επί των επικαίρων ερωτήσεων:  
ΠΑΝΑΓΟΥΛΗΣ Ε. , σελ.  
ΣΥΝΤΥΧΑΚΗΣ Ε. , σελ.  
ΦΩΤΙΟΥ Θ. , σελ.  
ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ ΙΒ΄

Τρίτη 11 Σεπτεμβρίου 2018 (απόγευμα)

Αθήνα, σήμερα στις 11 Σεπτεμβρίου 2018, ημέρα Τρίτη και ώρα 18.09΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Γ΄ σύνθεση) για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-9-2018 εξουσιοδότηση του Τμήματος επικυρώθηκαν με ευθύνη του Προεδρείου τα Πρακτικά της ΙΑ΄ συνεδριάσεώς του, της Τρίτης 11 Σεπτεμβρίου 2018, σε ό,τι αφορά την ψήφιση στο σύνολο του σχεδίου νόμου: «Πρόσβαση των μόνιμων κατοίκων των περιοχών εκτός τηλεοπτικής κάλυψης στους ελληνικούς τηλεοπτικούς σταθμούς ελεύθερης λήψης εθνικής εμβέλειας και άλλες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν δύο επίκαιρες ερωτήσεις.

Να ενημερώσω το Τμήμα ότι η δεύτερη με αριθμό 35/6-9-2018 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Υποδομών και Μεταφορών, με θέμα: «Νέος Μετωπικός Σταθμός Διοδίων της Εγνατίας Οδού στην Περιφερειακή Ενότητα Καβάλας», δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 31/4-9-2018 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Παιδείας, Έρευνας και Θρησκευμάτων, με θέμα: «Αξιοποίηση και αναβάθμιση των παιδικών κατασκηνώσεων Δρακότρυπας και Καστανιάς του Νομού Καρδίτσας», δεν θα συζητηθεί λόγω κωλύματος του αρμόδιου Υπουργού κ. Γαβρόγλου, εξαιτίας φόρτου εργασίας.

Επίσης, η τρίτη με αριθμό 33/5-9-2018 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;», δεν θα συζητηθεί λόγω κωλύματος του αρμόδιου Υφυπουργού Εξωτερικών κ. Μπόλαρη.

Αρχίζουμε, λοιπόν, με τη συζήτηση της τέταρτης με αριθμό 34/6-9-2018 επίκαιρης ερώτησης του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Μέτρα για να απορροφηθούν όλα τα παιδιά στους παιδικούς σταθμούς».

Στην επίκαιρη ερώτηση θα απαντήσει ο Υπουργός Εσωτερικών κ. Χαρίτσης.

Παρακαλώ, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, σας υπενθυμίζω τι είχε πει ο Πρωθυπουργός τον Απρίλιο του 2017 στο Συνέδριο της Νεολαίας του ΣΥΡΙΖΑ: «Σχεδιάζουμε, δημιουργούμε δεκάδες εκατοντάδες παιδικούς σταθμούς. Κανένα νέο ζευγάρι δεν θα χρειάζεται να πληρώνει παιδικούς σταθμούς για τα παιδιά άνω των τριών ετών». Πόσο αποδείχθηκαν τελικά παραμύθι όλα αυτά τα παχιά λόγια, τα περί δήθεν στήριξης των φτωχών, άνεργων νοικοκυριών κατά προτεραιότητα και γιατί;

Με βάση τα στοιχεία της ΕΕΤΑΑ φέτος υποβλήθηκαν εκατόν εξήντα μία χιλιάδες τριακόσιες εξήντα αιτήσεις παιδιών, 7% παραπάνω σε σχέση με πέρυσι και έλαβαν το πολυπόθητο voucher μόλις ενενήντα τρεις χιλιάδες εξακόσια έντεκα παιδιά. Τα εξήντα πέντε χιλιάδες παιδιά αποκλείστηκαν, οι οικογένειες των οποίων σε ποσοστό 65% είναι άνεργοι και μερικώς απασχολούμενοι και με εισόδημα από 0 έως 12.000 ευρώ σε ποσοστό 81%. Στο Ηράκλειο της Κρήτης, για παράδειγμα, έγιναν δύο χιλιάδες οκτακόσιες αιτήσεις και εγκρίθηκαν χίλιες πεντακόσιες πενήντα. Αποκλείστηκε το 55% των αιτήσεων.

Αποδεικνύεται ότι τα ενενήντα τρεις χιλιάδες εξακόσια έντεκα παιδιά πανελλαδικά που τελικά πήραν το voucher, δεν είναι βέβαιο ότι θα καταφέρουν να βρουν στην πόλη τους μία θέση σε δομές. Δεν φτάνει να έχεις το voucher, πρέπει να υπάρχουν και διαθέσιμες θέσεις.

Στις δύο μεγαλύτερες περιφέρειες της χώρας, Αττική και Κεντρική Μακεδονία, που διαθέτουν και τον μεγαλύτερο αριθμό παιδικών δομών, δημοτικών και ιδιωτικών, οι αιτήσεις που έγιναν είναι πάνω από ογδόντα δύο χιλιάδες παιδιά και τα voucher μόλις τριάντα τέσσερις χιλιάδες πεντακόσιες.

Στο Ηράκλειο, για παράδειγμα, δόθηκαν εννιακόσια πενήντα voucher για εφτακόσιες πενήντα θέσεις και αποκλείστηκαν εκατό βρέφη και εκατό νήπια.

Σας θυμίζω τις εξαγγελίες τις δικές σας ως Κυβέρνηση για δημιουργία τετρακοσίων νέων παιδικών σταθμών για σαράντα πέντε χιλιάδες παιδιά μέσα στο 2018. Ήταν μεγάλη επικοινωνιακή απάτη τελικά. Όπως επίσης και τα 50.000 ευρώ έως 70.000 ευρώ εφάπαξ, που δώσατε σε διακόσιους δώδεκα δήμους, δεν φτάνουν ούτε για νέες δομές, ούτε για να στελεχωθούν αυτές, αλλά ούτε και για τις αναγκαίες μετατροπές για να δεχθούν περισσότερα βρέφη, ζήτημα που προκύπτει αντικειμενικά εφόσον αδειάζουν οι θέσεις των νηπίων μετά από το μέτρο της μεταφοράς των νηπίων στα νηπιαγωγεία.

Αυτή η πολιτική του voucher στην πραγματικότητα νομιμοποιεί την αντιδραστική ευρωενωσιακή πολιτική, που λέει ότι η αγωγή και η φροντίδα του παιδιού δεν προκύπτει ως κοινωνική ανάγκη και ως δικαίωμα των παιδιών. Το έχετε μετατρέψει σε μία λοταρία φτώχειας με ευκαιριακή ημερομηνία λήξης, που υπενθυμίζει ότι οι δημόσιες δομές για το παιδί δεν είναι τίποτε άλλο από ένα ευκαιριακό χαρακτηριστικό.

Θα ήθελα, λοιπόν, να σας ρωτήσω τι προτίθεται να κάνει η Κυβέρνηση για να διασφαλίσει με άμεσα μέτρα και με όλες τις σύγχρονες και αναγκαίες προϋποθέσεις τη διεύρυνση των δημοτικών δομών για βρέφη και νήπια για όλα τα παιδιά που είτε συμμετείχαν με αίτηση των γονιών τους στο πρόγραμμα και σήμερα δεν έχει εγκριθεί ή δεν βρίσκουν θέση σε δομή της περιοχή τους, είτε έχουν κατάθεση αίτημα στους δήμους.

Δεύτερον, ποια είναι τα έκτακτα μέτρα χρηματοδότησης των δήμων, ώστε να στήσουν άμεσα αντίστοιχες δημοτικές δομές για ΚΔΑΠ-ΑΜΕΑ και ΚΔΑΠ, για να καλύψουν τις ανάγκες όλων των παιδιών και για να διασφαλίσουν για όλους τους δήμους την ανανέωση των συμβάσεων όλων των εργαζομένων στη νομιμοποίησή τους χωρίς όρους και προϋποθέσεις;

Τέλος, θα διαθέσει κονδύλια η Κυβέρνηση για την ανέγερση των αναγκαίων κτηριακών υποδομών για παιδικούς σταθμούς που σήμερα λείπουν ανά τη χώρα;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Συντυχάκη, σας ευχαριστώ για την ερώτησή σας, γιατί μου δίνετε την ευκαιρία να ξεκαθαρίσουμε κάποια πράγματα σε σχέση με ένα μείζον κοινωνικό ζήτημα, το οποίο, δυστυχώς, το τελευταίο διάστημα έχει δει τα φώτα της δημοσιότητας με στρεβλό τρόπο, κατά τη γνώμη μας, και θα εξηγήσω ακριβώς τι εννοώ βάσει στοιχείων.

Κατ’ αρχάς, να πω ότι η Κυβέρνηση έχει αναγάγει αυτό το θέμα σε ύψιστη προτεραιότητα και έχει προχωρήσει στην υλοποίηση ενός πλέγματος δράσεων για να καλύψουμε αυτό το πολύ σημαντικό, όπως κι εσείς καταθέτετε στην ερώτησή σας, ζήτημα. Θα μου επιτρέψετε να αναφερθώ όσο πιο συνοπτικά μπορώ σε αυτές τις δράσεις.

Κατ’ αρχάς, θα αναφερθώ στο πρόγραμμα χρηματοδότησης μέσω των voucher, το γνωστό Πρόγραμμα Εναρμόνισης Επαγγελματικής και Οικογενειακής Ζωής, το οποίο, όπως γνωρίζετε, χρηματοδοτείται από το ΕΣΠΑ. Επιτρέψτε μου εδώ να αξιοποιήσω και την εμπειρία από την προηγούμενη ιδιότητά μου στο Υπουργείο Οικονομίας.

Για το συγκεκριμένο πρόγραμμα, λοιπόν, το οποίο χρηματοδοτείται από ευρωπαϊκούς πόρους, από εθνικούς και από πόρους από τις δεκατρείς περιφέρειες, κατ’ αρχάς να πω ότι προχωρήσαμε σε μια συνολική αναμόρφωση αυτού του προγράμματος, έτσι ώστε να αλλάξουν τα κριτήρια για την πρόσβαση των παιδιών σ’ αυτές τις δομές, τα οποία ίσχυαν σε προηγούμενες περιόδους.

Με το νέο, λοιπόν, σύστημα μέσω της κοινής υπουργικής απόφασης, την οποία υπογράψαμε τα Υπουργεία Εσωτερικών, Εργασίας και Οικονομικών, συνεπάγονται σημαντικά πλεονεκτήματα, καθώς είναι κοινωνικά πιο δίκαιο και σε πρακτικό επίπεδο πιο αποδοτικό. Συγκεκριμένα, εξασφαλίζεται η υιοθέτηση συστήματος μοριοδότησης, που ευνοεί την περαιτέρω ενίσχυση συγκεκριμένων κατηγοριών οικογενειών, κυρίως οικογενειών με χαμηλά εισοδήματα και οικογενειών με παιδιά με αναπηρία, η παροχή δικαιώματος ελεύθερης επιλογής στους γονείς μεταξύ των διαθέσιμων δομών χωρίς απώλεια του voucher σε περίπτωση αλλαγής δομής, καθώς, επίσης, και η θέσπιση ενός λιγότερου γραφειοκρατικού και απλοποιημένου συστήματος.

Φέτος, λοιπόν, βάσει αυτού του νέου τρόπου λειτουργίας του προγράμματος, πράγματι -αυτό είναι το νούμερο, το οποίο αναφέρατε- ενενήντα τέσσερις χιλιάδες είναι ο αριθμός των voucher τα οποία δόθηκαν. Αυτά, όμως, αφορούν την πρώτη κατανομή. Όπως γίνεται κάθε χρόνο και όπως γνωρίζετε κι εσείς πάρα πολύ καλά, ακολουθεί δεύτερη κατανομή, η οποία, μάλιστα, φέτος επιταχύνεται και θα γίνει μέχρι τα τέλη του τρέχοντος μήνα, του Σεπτεμβρίου, έτσι ώστε να γίνει κατανομή και των υπολοίπων voucher.

Μέσω ήδη της πρώτης κατανομής καλύφθηκαν όλα τα παιδιά οικογενειών, που βρίσκονται κάτω από το όριο της φτώχειας και το σύνολο των αιτούντων για ΚΔΑΠ-ΑΜΕΑ, ανεξάρτητα από εισόδημα ή ηλικία, όπως προέβλεπε η κοινή υπουργική απόφαση, στην οποία αναφέρθηκα προηγουμένως.

Δέσμευσή μας είναι ότι με τη δεύτερη κατανομή, η οποία, όπως είπα, θα ολοκληρωθεί μέσα στον μήνα, θα χορηγηθούν voucher σε όλες τις οικογένειες που θα βρουν θέση σε βρεφικούς, παιδικούς ή βρεφονηπιακούς σταθμούς. Φέτος θα διατεθούν συνολικά εκατόν είκοσι πέντε με εκατόν είκοσι έξι χιλιάδες voucher. Δηλαδή, θα έχουμε μια αύξηση σε σχέση με την προηγούμενη χρονιά, το 2017-2018, κατά 6,5% περίπου.

Να επισημάνω, επίσης, σε σχέση με τη χρηματοδότηση, επειδή αναφερθήκατε και στο ζήτημα των κονδυλίων, το 2014 οι εθνικοί πόροι που συμμετείχαν στο πρόγραμμα ανέρχονταν στα 12 εκατομμύρια ευρώ. Μέχρι στιγμής φέτος έχουμε φτάσει τα 138 εκατομμύρια ευρώ -επαναλαμβάνω από εθνικούς πόρους το πρόγραμμα της εναρμόνισης- ενώ με τη δεύτερη κατανομή εκτιμάται ότι το ποσό θα ανέλθει στα 167 εκατομμύρια ευρώ, ενώ παράλληλα η συνολική χρηματοδότηση του προγράμματος, δηλαδή εθνικοί και ευρωπαϊκοί πόροι, βαίνει διαρκώς αυξανόμενη. Από το σχολικό έτος 2013-2014, που ανερχόταν στα 173 εκατομμύρια ευρώ, φέτος θα φτάσει στα 235 εκατομμύρια ευρώ.

Θα καταθέσω εδώ στα Πρακτικά τον σχετικό πίνακα που δείχνει την κατανομή των κονδυλίων από την περίοδο 2013-2014 μέχρι και την τελική εκτίμηση που έχουμε για τη φετινή περίοδο, η οποία αποδεικνύει ότι αφ’ ενός τα συνολικά κονδύλια έχουν αυξηθεί σε πολύ μεγάλο βαθμό σε σχέση με πριν από μερικά χρόνια και αφ’ ετέρου –και ακόμα πιο σημαντικό, κατά τη γνώμη μας και αυτό ήταν πολιτική επιλογή της παρούσας Κυβέρνησης- ότι έχουν εκτοξευθεί τα κονδύλια τα οποία αφορούν εθνικούς πόρους και όχι ευρωπαϊκούς. Μειώνονται οι ευρωπαϊκοί πόροι, αυξάνονται οι εθνικοί. Αυτή είναι η τάση. Φέτος θα φθάσουμε στα 167 εκατομμύρια ευρώ εθνικών πόρων στο συγκεκριμένο Πρόγραμμα που σας είπα.

Καταθέτω στα Πρακτικά τον πίνακα για να τον δείτε και εσείς.

(Στο σημείο αυτό ο Υπουργός κ. Αλέξης Χαρίτσης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερο πολύ σημαντικό ζήτημα, το οποίο επισημαίνετε και στην ερώτησή σας, είναι ένα δομικό πρόβλημα αυτού του συστήματος –το έχουμε αναφέρει κατ’ επανάληψη- είναι η έλλειψη δομών, η έλλειψη θέσεων στους βρεφονηπιακούς σταθμούς. Είναι ένα δομικό πρόβλημα, βεβαίως, το οποίο δεν προέκυψε την τελευταία τριετία. Δεν υπήρξε η πρόνοια, όταν έπρεπε, πριν από την κρίση, να έχουν κατασκευαστεί οι απαραίτητες δομές.

Παρ’ όλα αυτά και για αυτό το έλλειμμα, όμως –αν θέλετε- γίνεται μια μεγάλη προσπάθεια με μέριμνα της ΕΕΤΑΑ, μετά από προγραμματική σύμβαση του Υπουργείου Εσωτερικών με το Υπουργείο Εργασίας, προχωρά η χρηματοδότηση προς τους δήμους για την ίδρυση νέων τμημάτων βρεφικής, παιδικής και βρεφονηπιακής φροντίδας για το 2018.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και τη δευτερολογία σας.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Θα εξαντλήσω, αν μου επιτρέπετε και τη δευτερολογία μου, για να καλύψω πλήρως και τα ερωτήματα του κ. Συντυχάκη.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει, αν θέλετε, ασφαλώς.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Για το 2018, λοιπόν, κατόπιν προτάσεων εκατόν τεσσάρων δήμων για τμήματα συνολικής δυναμικότητας περίπου δυόμισι χιλιάδων παιδιών, έχει προσδιοριστεί ένας προϋπολογισμός 15 εκατομμυρίων ευρώ και πάλι από εθνικούς πόρους, από πόρους του Υπουργείου Εργασίας. Και η αρμόδια Υπουργός -συνάδελφός μου- η κ. Φωτίου, φαντάζομαι ότι στη συνέχεια θα έχει να πει περισσότερα πάνω σε αυτό.

Έρχομαι και στην τρίτη πρωτοβουλία, την οποία έχουμε αναλάβει σε σχέση με το συγκεκριμένο ζήτημα, που αφορά τη θέσπιση ενός νέου σύγχρονου θεσμικού πλαισίου για τη λειτουργία των δημοτικών παιδικών και βρεφονηπιακών σταθμών.

Εδώ έγινε ένα πολύ σημαντικό βήμα τον Σεπτέμβριο του 2017 με την έκδοση του προεδρικού διατάγματος που ορίζει τις τεχνικές προδιαγραφές, τους ειδικούς όρους καταλληλότητας, καθώς και τη διαδικασία ελέγχου των σταθμών.

Ήδη έχουν εμφανιστεί πάρα πολλές περιπτώσεις σταθμών, οι οποίοι δεν πληρούσαν τις προϋποθέσεις του νόμου, ενώ τον Δεκέμβριο του 2017 εκδόθηκε και απόφαση του Υπουργού Εσωτερικών και της Αναπληρώτριας Υπουργού Εργασίας, της κ. Φωτίου, για τον νέο πρότυπο κανονισμό λειτουργίας των δημοτικών σταθμών. Θα πει στη συνέχεια περισσότερα η Υπουργός.

Ως προς τη χρηματοδότηση, όμως και αυτού του προγράμματος, για την αλλαγή δηλαδή του πλαισίου λειτουργίας των σταθμών, έχει εξασφαλιστεί η χρηματοδότηση με προϋπολογισμό ύψους 95 εκατομμυρίων ευρώ, προερχόμενη και πάλι από εθνικούς πόρους και με χρηματοδότηση ανά σταθμό και όχι ανά δήμο, όπως αναγράφεται στην ερώτησή σας, μέχρι 50.000 ευρώ.

Στη βάση αυτή οι δήμοι καλούνται να υποβάλλουν αιτήσεις επιχορήγησης για αυτό το συγκεκριμένο πρόγραμμα μέχρι τις 31-12-2018.

Συνολικά, λοιπόν, το ποσό χρηματοδότησης που διατίθεται για φέτος, για το 2018, από εθνικούς πόρους –και αυτό είναι πάρα πολύ σημαντική εξέλιξη, που δεν έχει, αν θέλετε, καμμία σχέση με το τι συνέβαινε τα προηγούμενα χρόνια- για τα τρία αυτά προγράμματα και για την εναρμόνιση και για τα νέα τμήματα και για το νέο θεσμικό πλαίσιο λειτουργίας θα ανέλθει συνολικά για τη φετινή χρονιά στα 277 εκατομμύρια ευρώ. Είναι ένα ποσό το οποίο δεν έχει ξαναδοθεί ποτέ για αντίστοιχα προγράμματα.

Θα έλεγα, λοιπόν, ότι και ως προς τα κριτήρια επιλογής των παιδιών που συμμετέχουν στο πρόγραμμα με κοινωνικά, εισοδηματικά κριτήρια και ως προς το ύψος της χρηματοδότησης και ως προς τον συνολικό αριθμό των ωφελούμενων, που για φέτος θα φθάσουν για πρώτη φορά τα εκατόν είκοσι πέντε, εκατόν είκοσι έξι χιλιάδες παιδιά, υπάρχει μία σημαντική πρόοδος.

Βεβαίως, για να απαντήσω και ειλικρινώς στο ερώτημα του αν είμαστε σε κάποια ιδανική κατάσταση, λέω ότι προφανώς δεν είμαστε. Όμως, δεδομένων των οικονομικών δυνατοτήτων των δημόσιων ταμείων, του δημοσιονομικού περιορισμού που έχουμε, νομίζω ότι η πολιτική πρωτοβουλία της Κυβέρνησης να ενισχύσει τους εθνικούς πόρους σε αυτό το πολύ σημαντικό πρόγραμμα αποτυπώνεται στα νούμερα τα οποία μόλις σας ανέφερα.

Η πολιτική βούληση, βεβαίως, είναι τα επόμενα χρόνια να αυξηθούν ακόμα περισσότερο οι σχετικοί πόροι τόσο για την κάλυψη των vouchers όσο και για τη δημιουργία νέων δομών.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, η δική μας παρέμβαση για τα προβλήματα στους παιδικούς σταθμούς έχει να κάνει με το τώρα. Εσείς μπορεί να δίνετε πάρα πολλές υποσχέσεις. Σας είπα τι είπε ο Πρωθυπουργός το 2017 στο Συνέδριο της Νεολαίας του ΣΥΡΙΖΑ, τι είπε η κ. Φωτίου για τις επιπλέον τετρακόσιες δομές, παιδικούς σταθμούς, για σαράντα πέντε χιλιάδες επιπλέον παιδιά κ.λπ..

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα τα πω.

**ΕΜΜΑΝΟΥΗΛ ΣΥΝΤΥΧΑΚΗΣ:** Η πραγματικότητα, όμως, φέτος λέει ότι έμειναν εξήντα πέντε χιλιάδες παιδιά εκτός.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν έμειναν.

**ΕΜΜΑΝΟΥΗΛ ΣΥΝΤΥΧΑΚΗΣ:** Λέτε ότι θα δώσετε επιπλέον voucher.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Κάθε χρονιά γίνεται αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Από τα ενενήντα τέσσερις χιλιάδες που λέτε, θα πάνε εκατόν είκοσι πέντε χιλιάδες, εκατόν είκοσι έξι χιλιάδες. Και πάλι σας λέω ότι εκτός των παιδικών σταθμών, χωρίς voucher, θα μείνουν τριάντα πέντε με σαράντα χιλιάδες παιδιά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ισχύει αυτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας είπα στην πρωτολογία μου ότι, επειδή δίνετε voucher, δεν σημαίνει ότι βρίσκουν και παιδικό σταθμό. Αυτό δεν το λέτε. Το κρύβετε επιμελώς. Είναι άλλο πράγμα να δώσεις ένα voucher και άλλο πράγμα να τρέχει ο γονιός από το πρωί μέχρι το βράδυ για να βρει παιδικό σταθμό και τελικά να μη βρει ούτε στον δημόσιο ούτε στον ιδιωτικό τομέα.

Δώσατε στο Ηράκλειο ενιακόσια πενήντα voucher. Οι διαθέσιμες θέσεις είναι επτακόσιες πενήντα. Εκατό βρέφη και εκατό νήπια είναι εκτός παιδικών σταθμών. Πώς, λοιπόν, λέτε εσείς ότι θα δώσετε επιπλέον voucher ως δεύτερη κατανομή, χωρίς να έχετε εξασφαλίσει αντίστοιχες θέσεις; Από πού θα εξασφαλίσετε αυτές τις θέσεις;

Λέτε ότι δώσατε 50.000 ευρώ ανά παιδικό σταθμό, αν κατάλαβα καλά. Με συγχωρείτε, αλλά δεν είναι ανά παιδικό σταθμό. Τα έχετε δώσει ανά δήμο και μάλιστα χωρίς πληθυσμιακά κριτήρια, χωρίς να λάβετε υπ’ όψιν σας ποιες είναι οι πραγματικές ανάγκες ενός δήμου. Να λέτε, λοιπόν, την πραγματικότητα, να λέτε την αλήθεια.

Και προσέξτε και κάτι άλλο: Εσείς μιλάτε με βάση τα ισχύοντα δεδομένα, τον αριθμό, δηλαδή, των αιτήσεων. Ο πραγματικός αριθμός των παιδιών που μένουν εκτός παιδικών σταθμών είναι πολύ μεγαλύτερος, είναι πολλαπλάσιος αυτού που εμφανίζεται με βάση τις αιτήσεις των γονέων. Ξέρετε γιατί; Γιατί δεν πληρούν τα κριτήρια και τις προϋποθέσεις και επομένως δεν πάνε να καταθέσουν τις συγκεκριμένες αιτήσεις.

Σας αναφέρω ένα χαρακτηριστικό παράδειγμα: Με βάση τις γεννήσεις της τελευταίας τετραετίας στον Δήμο Ηρακλείου, θα έπρεπε να βρίσκονται σε βρεφικούς-νηπιακούς σταθμούς περίπου οκτώμισι χιλιάδες παιδιά. Αυτήν τη στιγμή σε ιδιωτικούς και δημοτικούς σταθμούς τρεις χιλιάδες, περίπου, παιδιά. Περίπου, δηλαδή, το 65% βρεφών και νηπίων δεν έχουν το δικαίωμα ούτε καν να ονειρεύονται την πιθανότητα να εγκριθεί η αίτησή τους και να περάσουν το κατώφλι των παιδικών και βρεφικών σταθμών. Αυτή είναι η πραγματικότητα.

Οι δημοτικές δομές, κύριε Υπουργέ, παραμένουν συρρικνωμένες. Έχουν περάσει τέσσερα χρόνια διακυβέρνησής σας. Παραλάβατε αυτά που παραλάβατε από το ΠΑΣΟΚ και τη Νέα Δημοκρατία, αλλά παραμένουν συρρικνωμένες, παραμένουν ελλειμματικές, στεγάζονται σε ενοικιαζόμενα κτήρια πολλές φορές ακατάλληλα, για να υλοποιηθεί η παιδαγωγική πράξη και να διασφαλιστεί η φροντίδα και η ασφάλεια των παιδιών.

Άρα είναι μία από τα ίδια. Ακολουθήσατε ακριβώς την ίδια πολιτική με αυτήν που ακολουθούσαν η Νέα Δημοκρατία και το ΠΑΣΟΚ. Ξεκινάτε παίρνοντας ως δεδομένο ότι η κατάσταση δεν αλλάζει, ώστε να καλυφθούν όλες οι ανάγκες όλων των παιδιών, φυσικά με αυτή τη διευρυμένη φτώχεια που υπάρχει. Επομένως το δικαίωμα σε μία θέση στους παιδικούς σταθμούς θα πρέπει σύμφωνα με εσάς να το έχουν μόνο οι εξαθλιωμένοι και ούτε καν όλοι οι εξαθλιωμένοι, γιατί ούτε αυτοί στο σύνολό τους εξασφαλίζουν όχι το voucher, αλλά θέση σε κάποιο νηπιακό-βρεφικό σταθμό.

Ενδεικτική αυτών των παροχών φτωχοκομείου είναι και η κατάργηση της αυτόματης επανεγγραφής βρεφών και νηπίων στον ίδιο παιδικό σταθμό που πήγαιναν την προηγούμενη χρονιά και η οποία εξασφάλιζε ότι κανένα παιδί δεν θα άλλαζε σχολείο από χρονιά σε χρονιά και φυσικά ότι κανένα παιδί που ήδη φιλοξενείται σε κάποιον παιδικό σταθμό δεν θα έμενε τελείως εκτός προσχολικής αγωγής.

Γιατί εξανίσταται η κ. Φωτίου; Θα σας υπενθυμίσω, λοιπόν, ότι τον Δεκέμβριο του 2017 με βάση τον κανονισμό λειτουργίας των παιδικών και βρεφικών σταθμών καταργήσατε την επανεγγραφή στο όνομα της μοριοδότησης.

Τι σημαίνει αυτό; Το αν ένα παιδί συνεχίσει στον ίδιο παιδικό σταθμό ή αν θα γίνει ξανά δεκτό σε κάποιο παιδικό σταθμό θα εξαρτάται κάθε χρόνο από τη μεταβολή του εισοδήματος ή της οικογενειακής του κατάστασης. Αυτή είναι η κοινωνική πολιτική των ΣΥΡΙΖΑ-ΑΝΕΛ, με ολέθριες συνέπειες για την κοινωνικοποίηση αυτών των παιδιών από την τρυφερή τους ηλικία, αλλά και για όλες τις οικογένειες συνολικά.

Κύριε Πρόεδρε, θα μου επιτρέψετε να πω ότι βεβαίως για τους γονείς και τα παιδιά η κατάσταση είναι έτσι όπως την περιγράφουμε. Όμως, είναι πραγματική κατάντια να εργάζονται σε έναν τέτοιο ευαίσθητο τομέα σχεδόν αποκλειστικά συμβασιούχοι με ανανεούμενες συμβάσεις, οι οποίοι βέβαια δίνουν τον καλύτερό τους εαυτό και ανταμείβονται με την εργασιακή ομηρία και την εντατικοποίηση στη δουλειά.

Στο Ηράκλειο είναι ενενήντα πέντε μόνιμοι και ογδόντα επτά συμβασιούχοι. Ξέρετε πόσες είναι οι ανάγκες; Για διακόσιες μόνιμες θέσεις συν αυτούς τους συμβασιούχους που ήδη υπάρχουν. Μιλάμε για πολλαπλάσιο αριθμό εργαζομένων.

Οι δε εργαζόμενοι στα γραφεία των οργανισμών των δήμων για τους παιδικούς σταθμούς κάθε καλοκαίρι, με τις συμβάσεις που έχουν λήξει, αναγκάζονται να βγάζουν όλη τη δουλειά κατά απαίτηση της αμαρτωλής ΕΕΤΑ, να ετοιμάζουν φακέλους, κούτες ολόκληρες, βιώνοντας απίστευτη ταλαιπωρία και εντατικοποίηση της εργασίας είτε λόγω φόρτου της συγκεκριμένης περιόδου με τις δηλώσεις, τα αποτελέσματα, τις τοποθετήσεις των παιδιών που δουλεύουν με υπερωρίες και δεν πληρώνονται, χωρίς συμβάσεις, αλλά και των παιδαγωγών, που στην ουσία μπορεί να δουλεύουν εξάωρο ή οκτάωρο αλλά με μεγαλύτερο αριθμό παιδιών.

Αυτή είναι η πραγματικότητα. Το ΚΚΕ μιλάει και παλεύει για δημόσιους αποκλειστικά κρατικούς βρεφικούς νηπιακούς παιδικούς σταθμούς, που την αποκλειστική ευθύνη θα την έχει το κράτος και στη χρηματοδότηση και την κατασκευή και τη λειτουργία των σταθμών αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό που κάνατε εσείς, με το να περάσετε τα νήπια στα νηπιαγωγεία, με μια απόφαση και μια υπογραφή, αντιλαμβάνεσθε –και εδώ θα είμαστε για να το δούμε- ότι θα δημιουργήσει πολλαπλά προβλήματα. Ξέρετε γιατί;

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αφ’ ενός οι υφιστάμενοι παιδικοί σταθμοί δεν είναι σε θέση να δεχθούν βρέφη, γιατί πρέπει να γίνουν αλλαγές και στατικές στη λειτουργία αυτών των σταθμών και αφ’ ετέρου ο αριθμός των νηπιαγωγείων στην Ελλάδα δεν επαρκεί. Ούτε υποδομές, ούτε προσωπικό -δηλαδή εκπαιδευτικοί- υπάρχει για να πάνε όλα τα νήπια και να εξασφαλιστεί η προσχολική αγωγή.

Ο αγώνας, λοιπόν, των εργαζομένων είναι σαφής. Το ΚΚΕ στηρίζει αυτόν τον αγώνα για δημόσιους παιδικούς σταθμούς με αποκλειστική ευθύνη του κράτους, αλλά και μονιμοποίηση όλων των εργαζομένων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Καλό είναι να κάνουμε διάλογο, αλλά ο διάλογος πρέπει να λαμβάνει υπ’ όψιν και τα στοιχεία. Εγώ θα επαναλάβω τα πολύ βασικά στοιχεία, για να ξέρουμε τι λέμε, επειδή ακούσαμε και πολύ βαριές κουβέντες περί διάλυσης, περί έλλειψης βούλησης να κάνουμε πράγματα για τους βρεφονηπιακούς σταθμούς κ.λπ..

Τα παιδιά που έμπαιναν σε βρεφονηπιακούς σταθμούς το 2014-2015 ήταν ογδόντα χιλιάδες. Φέτος θα μπουν εκατόν είκοσι πέντε χιλιάδες παιδιά.

**ΕΜΜΑΝΟΥΗΛ ΣΥΝΤΥΧΑΚΗΣ:** Οι ανάγκες αυξήθηκαν.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Βεβαίως οι ανάγκες αυξήθηκαν και προσπαθούμε να τις καλύψουμε στο βαθμό του εφικτού, από ογδόντα χιλιάδες σε εκατόν είκοσι πέντε χιλιάδες…

**ΕΜΜΑΝΟΥΗΛ ΣΥΝΤΥΧΑΚΗΣ:** Αυξήθηκαν λόγω της πολιτικής σας. Ο κόσμος φτωχοποιήθηκε και δεν μπορεί να πάει τα παιδιά σε ιδιωτικό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, δεν είναι σωστό αυτό. Μην διακόπτετε.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Εγώ θέλω να θέσω δύο ερωτήματα.

Δεν κατάλαβα από την απάντησή σας. Λέτε να μην υπάρχουν δηλαδή κοινωνικά κριτήρια στον τρόπο με τον οποίο κατανέμονται τα vouchers; Να μην ενισχύονται τα παιδιά των οικογενειών από τα λαϊκά στρώματα, τα παιδιά που έχουν άνεργους γονείς, τα παιδιά ΑΜΕΑ; Αυτή είναι η προτεραιότητά μας. Γι’ αυτό άλλαξε ο τρόπος κατανομής των voucher και γι’ αυτό …

**ΕΜΜΑΝΟΥΗΛ ΣΥΝΤΥΧΑΚΗΣ:** Τα κοινωνικά κριτήρια …

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Εγώ δεν σας διέκοψα.

Είμαι πάρα πολύ σαφής. Μπήκαν κοινωνικά εισοδηματικά κριτήρια στην κατανομή των voucher του προγράμματος, ακριβώς για να μπορέσουμε να καλύψουμε όλα τα παιδιά –και αυτό έγινε πράξη- των οικογενειών που αντιμετωπίζουν οικονομικό πρόβλημα. Αυτή ήταν η προτεραιότητα. Έτσι αλλάξαμε το σύστημα και τα αποτελέσματα δείχνουν ότι καλώς κάναμε και το αλλάξαμε.

Το δεύτερο ερώτημα είναι και αυτό ρητορικό και δεν κατάλαβα την απάντησή σας. Διαφωνείτε με την υποχρεωτική προσχολική εκπαίδευση, τη δίχρονη νηπιακή;

**ΕΜΜΑΝΟΥΗΛ ΣΥΝΤΥΧΑΚΗΣ:** Εάν με ρωτάτε, προφανώς και δεν διαφωνούμε. Αντιθέτως, εμείς είμαστε που λέμε δημόσια δωρεάν δίχρονη προσχολική αγωγή, αλλά χωρίς νηπιαγωγεία, χωρίς εκπαιδευτικούς…

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Όμως, αυτό που είπατε πριν δεν το κάνει πολύ σαφές ότι συμφωνείτε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη!

**ΕΜΜΑΝΟΥΗΛ ΣΥΝΤΥΧΑΚΗΣ:** Σας το κάνω τώρα σαφές. Ίσως είμαστε η μόνη πολιτική δύναμη που έχουμε τέτοια θέση για δίχρονη προσχολική αγωγή, δημόσια, δωρεάν, αλλά με εξασφάλιση νηπιαγωγείων, δομών και μόνιμου προσωπικού, μόνιμων εκπαιδευτικών.

**ΑΛΕΞΗΣ ΧΑΡΙΤΣΗΣ (Υπουργός Εσωτερικών):** Εμείς είμαστε η δύναμη που το έκανε πράξη.

Ωραία, σας ευχαριστώ.

Κλείνω, λέγοντας ότι είναι δεκτή η κριτική, να δούμε τι ελλείψεις υπάρχουν. Επιτρέψτε μου, αλλά για τις ελλείψεις στις δομές θα πρέπει να απευθυνθείτε και αλλού, να δούμε τι κάνουν οι δήμοι για αυτή την ιστορία όλα αυτά τα χρόνια για το κατά πόσο ανταποκρίνονται στις ανάγκες.

Όμως, τα στοιχεία είναι συγκεκριμένα και αμείλικτα: Ο αριθμός των παιδιών, που έχουν ωφεληθεί από το πρόγραμμα επί δικής μας διακυβέρνησης τα τελευταία τρία χρόνια, με τη συνειδητή αύξηση των εθνικών πόρων, μέσα σε ένα στενό δημοσιονομικό πλαίσιο είναι μεγάλος, από ογδόντα σε εκατόν εικοσιπέντε χιλιάδες παιδιά και ο προϋπολογισμός του προγράμματος έχει φτάσει σε νούμερα τα οποία δεν έχουν καμμία σχέση με αυτό που συνέβαινε στο παρελθόν. Επαναλαμβάνω το νούμερο για φέτος από εθνικούς πόρους και για τους βρεφονηπιακούς σταθμούς και για τη δημιουργία νέων τμημάτων στους υφιστάμενους και για την υλοποίηση του νέου κανονισμού λειτουργίας, είναι 277 εκατομμύρια ευρώ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Η Βουλευτής κ. Μπακογιάννη ζητεί άδεια ολιγοήμερης απουσίας στο εξωτερικό. Με επιστολή της προς τον Πρόεδρο της Βουλής μάς ενημερώνει ότι θα απουσιάσει από τις εργασίες του Τμήματος και των επιτροπών την Τετάρτη 12-9-2018, ευρισκόμενη στην Κύπρο. Το Τμήμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Τμήμα ενέκρινε τη ζητηθείσα άδεια.

Προχωρούμε στη συζήτηση της πέμπτης με αριθμό 32/4-9-2018 επίκαιρης ερώτησης του Ανεξάρτητου Βουλευτή Β΄ Αθηνών κ. Ευσταθίου Παναγούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Κίβδηλες οι υποσχέσεις του Πρωθυπουργού για τους παιδικούς σταθμούς».

Θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.

Παρακαλώ, κύριε Παναγούλη, έχετε τον λόγο για δύο λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, ένα από τα μεγαλύτερα προβλήματα που αντιμετωπίζει σήμερα ο τόπος μας είναι το δημογραφικό πρόβλημα. Βλέπουμε ότι τα τελευταία χρόνια είναι περισσότεροι οι θάνατοι από τις γεννήσεις. Πού οφείλεται αυτό; Οφείλεται και στο ότι η Κυβέρνηση, η οποία επικαλείται την κοινωνική της πολιτική, επιδοτεί το πρώτο παιδί με 50 ευρώ μεικτά και το δεύτερο παιδί με 20 ευρώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μα, κύριε Παναγούλη…

**ΕΥΣΤΑΘΙΟΣ ΠΑΝΑΓΟΥΛΗΣ:** Έτσι είναι, κυρία Φωτίου. Υπάρχουν στοιχεία τα οποία μπορώ να σας φέρω την άλλη φορά, αν θέλετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Φέρτε τα τώρα.

**ΕΥΣΤΑΘΙΟΣ ΠΑΝΑΓΟΥΛΗΣ:** Είναι 50 ευρώ για το πρώτο παιδί, κύριε Πρόεδρε, μεικτά και 20 για το δεύτερο παιδί. Άραγε, όταν έχει ένας δύο παιδιά, είναι 55 ευρώ καθαρά.

Έρχεται ο εργαζόμενος, ο χαμηλόμισθος και έχει δυο παιδιά να τα πάει σε παιδικό σταθμό. Δεν υπάρχουν οι θέσεις. Είπε πολύ σωστά ο συνάδελφος, ο Μανώλης Συντυχάκης, το τι συμβαίνει και τι είχε υποσχεθεί πριν έναν χρόνο περίπου, στο πρώτο Συνέδριο της Νεολαίας του ΣΥΡΙΖΑ ο κύριος Πρωθυπουργός. Είχε πει ότι θα επιδοτείται όχι μόνο το τρίτο παιδί,

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μα, ποιο τρίτο;

**ΕΥΣΤΑΘΙΟΣ ΠΑΝΑΓΟΥΛΗΣ:** Μα, δεν κάνει κανένας τρία παιδιά πλέον. Δύο με το ζόρι, ένα με το ζόρι κάνει σήμερα, γιατί είπαμε ότι οι θάνατοι είναι πολύ περισσότεροι από τις γεννήσεις. Μετά από δύο-τρεις δεκαετίες, αν δεν λάβουμε τα μέτρα σαν κράτος, σαν έθνος, σαν πολιτεία, θα έχει συρρικνωθεί ο πληθυσμός της Ελλάδας σε λιγότερο από επτά εκατομμύρια.

Υποσχέσεις έδωσαν. Και ο κύριος Πρωθυπουργός και η κυρία Υπουργός εδώ και πολύ καιρό και έλεγαν για καινούργιους παιδικούς σταθμούς.

Η παράσταση, όμως, καλά κρατούσε, κύριε Πρόεδρε, μέχρι τη στιγμή που ο Γενικός Γραμματέας του Υπουργείου Εργασίας κ. Δημήτρης Καρέλλας, στις 31 Αυγούστου, πριν δώδεκα ημέρες περίπου και πριν αρχίσει η περίοδος των παιδικών σταθμών, παραδέχτηκε ότι περίπου τριανταπέντε χιλιάδες παιδιά μένουν εκτός προγράμματος παιδικών σταθμών.

Έχουν μείνει εκτός παιδικών σταθμών τριάντα, τριάντα πέντε χιλιάδες παιδιά. Πέρυσι ήταν λιγότερα τα παιδιά. Δεν θα μπουν όλα τα παιδιά, γιατί δεν καταφέραμε να κάνουμε τις δομές.

Μα, πόσα χρόνια θέλετε να κάνετε τις δομές, κυρία Φωτίου; Σε λίγο καιρό μας κουνάτε το μαντήλι. Έχουν περάσει τριάμισι χρόνια. Πότε θα κάνετε τις δομές; Όταν θα είστε στην Αντιπολίτευση;

Κύριε Πρόεδρε, όσον αφορά την κοινωνική πολιτική ιδιαίτερα στην παιδεία, της Κυβέρνησης ΣΥΡΙΖΑ με τον ακροδεξιό συνεταίρο της έχει αποδειχθεί ότι είναι πλέον μια κυβέρνηση των επιδομάτων, των συσσιτίων, των πλημμυρών και των πυρκαγιών.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Φωτίου, ορίστε, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Παναγούλη, το τέλος σας με εξέπληξε. Δεν περίμενα να υιοθετήσετε τη ρητορική της Νέας Δημοκρατίας. Όμως, ψύχραιμα θα απαντήσω επί της ουσίας του ερωτήματός σας.

Το παιδί, κύριε Παναγούλη, είναι η φροντίδα μας, όχι μόνο γιατί είναι το μέλλον της χώρας, όχι μόνο γιατί από αυτό εξαρτάται η επίλυση του δημογραφικού της χώρας, αλλά και γιατί πιστεύουμε ότι η καταγωγή του δεν πρέπει να καθορίζει το μέλλον του, δηλαδή φτωχός γεννιέται, φτωχός θα πεθάνει.

Το αποδείξαμε, κύριε Παναγούλη. Οι τρεις εξαγγελίες του Πρωθυπουργού στο Συνέδριο της Νεολαίας του ΣΥΡΙΖΑ ήταν για το επίδομα παιδιού –και χαίρομαι που το αναφέρατε, γιατί μου δίνετε την ευκαιρία να σας απαντήσω- για τους βρεφονηπιακούς σταθμούς και για τα σχολικά γεύματα. Αναφερθήκατε και στα τρία και θα σας απαντήσω.

Πρώτον, μέσα σε ένα χρόνο, κύριε Παναγούλη –δεν είστε καλά ενημερωμένος, αλλά δεν πειράζει- αυξήσαμε το επίδομα του ενός τέκνου από 40 ευρώ που ήταν στα 70 ευρώ, των δύο τέκνων από 80 ευρώ που ήταν στα 140 ευρώ και πάει λέγοντας. Το αποτέλεσμα είναι ότι από 650 εκατομμύρια ευρώ που δίνονταν για οικογενειακά επιδόματα, το φτάσαμε στα 910 εκατομμύρια ευρώ και δεν επαρκούν.

Μάλιστα, εκεί που μας λέγατε όλοι ότι κόβουμε τα επιδόματα των παιδιών, όχι μόνο δεν τα κόψαμε και τα αυξήσαμε, αλλά συνέβη και κάτι καταπληκτικό. Επειδή η καινούργια αρχιτεκτονική είναι ελκυστική –επιτέλους- για τους γονείς, ενώ μέχρι τώρα δεν ενδιαφέρονταν για την προηγούμενη αρχιτεκτονική και, δεύτερον, επειδή δίνεται ψηφιακά, χωρίς χαρτιά και τα παίρνουν τα χρήματα κάθε δύο μήνες, γι’ αυτόν ακριβώς τον λόγο μέσα στο 2018 οι οικογένειες από οκτακόσιες χιλιάδες που έπαιρναν πέρυσι το επίδομα παιδιού αυξήθηκαν στις εννιακόσιες χιλιάδες που θα το πάρουν φέτος και από ένα εκατομμύριο τετρακόσιες χιλιάδες παιδιά που το έπαιρναν, το φτάσαμε στο ένα εκατομμύριο πεντακόσιες πενήντα χιλιάδες παιδιά που θα το πάρουν φέτος. Άρα, ως προς αυτόν τον τομέα ο Πρωθυπουργός είχε δίκιο και το κάναμε πράξη.

Στον δεύτερο τομέα, ως προς τα σχολικά γεύματα, φτάσαμε στις εκατόν πενήντα δύο χιλιάδες φέτος. Από 1η Οκτωβρίου θα δίνονται σχολικά γεύματα σε εννιακόσια εξήντα τρία σχολεία της χώρας, με στόχο σιγά-σιγά να τα δώσουμε για όλα τα παιδιά του δημοτικού σχολείου. Όπως ακριβώς το εξήγγειλε ο Πρωθυπουργός, το κάναμε πράξη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Ένα λεπτό ακόμα και κλείνω, κύριε Πρόεδρε.

Τρίτον, για τους βρεφονηπιακούς σταθμούς, κύριε Παναγούλη, σας είπε και ο Υπουργός Εσωτερικών τι παραλάβαμε, πόσα voucher έδιναν το 2014 –ήταν εβδομήντα εννέα χιλιάδες εκατόν πενήντα επτά ακριβώς- και πόσα δώσαμε πέρυσι, γιατί φέτος δεν έχει λήξει η διαδικασία. Δεν έχει νόημα να επικαλείσθε ψευδείς ειδήσεις και να δημιουργείτε μια πολιτική πόλωση στην πλάτη των μητέρων και των παιδιών. Δεν έχει νόημα.

Πέρυσι, λοιπόν, δώσαμε εκατόν δεκαοκτώ χιλιάδες voucher έναντι των εβδομήντα εννέα χιλιάδων voucher που παραλάβαμε. Η αύξηση ήταν 50%! Τι έγινε; Γέννησαν παραπάνω παιδιά οι γονείς; Όχι. Το λέω γιατί μας λέτε ότι υπάρχει μεγάλο δημογραφικό πρόβλημα.

Αντίθετα, για πρώτη φορά αλλάξαμε την αρχιτεκτονική του voucher και το δώσαμε στην άνεργη και στη φτωχή γυναίκα. Και έτσι απεκαλύφθη το πρόβλημα που κρύβατε τόσα χρόνια κάτω από το τραπέζι. Τόσα χρόνια, λοιπόν, μέχρι να έρθει ο ΣΥΡΙΖΑ, δεν υπήρχε το πρόβλημα; Γιατί εκτινάχθηκε αυτό το θέμα; Δεύτερον, για τα χρήματα σας είπε ο Υπουργός, παραπάνω 30% χρήματα και όλα από εθνικούς πόρους. Δεν θα επαναλάβω.

Δηλώνουμε κατηγορηματικά και από αυτό το Βήμα, για να τελειώσει αυτή η σπέκουλα, ότι θα καλυφθούν όλες οι προσφερόμενες θέσεις σε δημοτικούς και ιδιωτικούς βρεφονηπιακούς σταθμούς με την ολοκλήρωση της δεύτερης φάσης με voucher, δηλαδή δωρεάν.

Κύριε Πρόεδρε, να συνεχίσω τώρα ή να το κάνω στη δευτερολογία μου;

**ΠΡΟΕΔΡΕΥΩΝ (Δημήτριος Κρεμαστινός):** Στη δευτερολογία, κυρία Υπουργέ.

Κύριε Παναγούλη, έχετε τον λόγο και πάλι για τρία λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, η κυρία Υπουργός δεν απάντησε σε ένα βασικό θέμα, το δημογραφικό. Δεν μας είπε σε καμμία περίπτωση πόσες λιγότερες γεννήσεις γίνονται κάθε χρόνο. Αυτό που οφείλεται; Οφείλεται στην οικονομική πολιτική που ακολουθεί και αυτή η Κυβέρνηση, όπως ακολουθούσε και η Κυβέρνηση της Νέας Δημοκρατίας.

Η ανικανότητα, η προχειρότητα, η υποκρισία και η αναλγησία που έχετε επανειλημμένα επιδείξει, κυρία Υπουργέ, όχι εσείς προσωπικά, αλλά η Κυβέρνηση με το ακροδεξιό συνεταιράκι της -το οποίο σήμερα στη συνέντευξη Τύπου στη Θεσσαλονίκη σας απείλησε για άλλη μια φορά ότι θα σας τραβήξει το χαλί- όπως και αυτό που συζητάμε σήμερα, που είναι σοβαρό θέμα, για τους παιδικούς και τους νηπιακούς σταθμούς, οι διάφορες υποσχέσεις και τα παραμύθια που έχετε πει κατά καιρούς, δικαιωματικά σας χαρίζουν το βραβείο της πιο ανίκανης Κυβέρνησης.

Είπατε κάτι για τη Νέα Δημοκρατία. Εγώ ποτέ δεν είχα καμμία σχέση με τη Νέα Δημοκρατία. Εσείς σε πολλά θέματα σήμερα ακολουθείτε την πολιτική της Νέας Δημοκρατίας και την ξεπεράσατε, αν θέλετε. Δεν θέλω να κάνω τον συνήγορο της Νέας Δημοκρατίας. Μέχρι και το FBI φέρατε για να υποδεχθεί τον Πρόεδρο της Κυβέρνησης στη Θεσσαλονίκη. Όπως πολύ καλά θα θυμάται ο κ. Κρεμαστινός, οι Πρωθυπουργοί πήγαιναν στη Θεσσαλονίκη και στο αεροδρόμιο τους περίμεναν φίλοι τους για να τους χαιρετήσουν. Εδώ ήταν μια στρατιά πρακτόρων του FBI. Ήταν σε όλη τη διαδρομή εκατοντάδες αστυνομικοί. Αυτός είναι ο λαοπρόβλητος Πρωθυπουργός;

Κυρία Υπουργέ, νομίζω ότι δεν θα προλάβετε να πραγματοποιήσετε αυτά που μας είπατε, τα voucher και όλα τα άλλα. Τριάμισι χρόνια Κυβέρνηση είστε. Θα μπορούσατε να έχετε κάνει εκείνες τις υποδομές ώστε κανένα παιδί εργαζόμενου, κανένα παιδί άνεργου να μην είναι εκτός παιδικών σταθμών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρία Φωτίου, έχετε τον λόγο και πάλι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Παναγούλη, αντιπαρέρχομαι τα όσα είπατε γιατί το θέμα είναι οι βρεφονηπιακοί. Είναι σημαντικό. Μας ακούει όλη η Ελλάδα. Και θέλω εκεί να εστιάσω.

Εμείς από το 2017 με αναλυτικά στοιχεία ανά δήμο -γιατί βεβαίως δεν ήμασταν σαράντα χρόνια Κυβέρνηση για να έχουμε προνοήσει ώστε να υπάρχουν βρεφονηπιακοί σταθμοί σε όλη τη χώρα- κάναμε καταγραφή όλων των δήμων. Τριάντα τρεις δήμοι, λοιπόν, έχουν πλεόνασμα θέσεων από 0% έως 100%, δηλαδή έχουν παραπάνω θέσεις από αυτές που προσφέρουν. Ογδόντα τρεις δήμοι έχουν απόκλιση. Δηλαδή δίνουν 100% έως 200% λιγότερες θέσεις στο πρόγραμμα. Και σαράντα οχτώ δήμοι έχουν ζήτηση διπλάσια από τις προσφερόμενες θέσεις, δηλαδή έχουν πάνω από 200% λιγότερες θέσεις στο πρόγραμμα. Εκατόν εξήντα ένας δήμοι -γιατί τριακόσιοι είκοσι πέντε είναι οι δήμοι ως γνωστόν- δεν έχουν ούτε έναν βρεφικό σταθμό, ούτε έναν. Και εκεί βεβαίως η ζήτηση δεν καταγράφεται, γιατί οι μάνες ξέρουν ότι δεν έχουν βρεφικό σταθμό, άρα, δεν κάνουν αίτηση.

Επομένως, το πρόβλημα που εμείς βρήκαμε είναι τεραστίων διαστάσεων ως προς αυτό το σκέλος. Τι κάναμε, λοιπόν, τον Ιανουάριο του 2018; Καλέσαμε τους δήμους της χώρας, γιατί μας είχαν δώσει, μέσα σε συνθήκες μεγάλης ασφυξίας, 15 εκατομμύρια ευρώ στο Υπουργείο Εργασίας γι’ αυτόν τον σκοπό -15 εκατομμύρια- και τους είπαμε «Θα σας δώσουμε 50.000 ευρώ για κάθε βρεφικό ή νηπιακό σταθμό που θα φτιάχνετε, σε υφιστάμενα κτήρια δικά σας ή που θα τα έχετε ενοικιάσει, να κάνετε τις αλλαγές τις εσωτερικές ή και τον εξοπλισμό -τα είχαμε κοστολογήσει- ή 75.000 ευρώ για δυο, αντιστοίχως». Γιατί όπως ξέρετε, μετά τις 75.000 ευρώ, κύριε Πρόεδρε, γίνεται διεθνής διαγωνισμός και θα πηγαίναμε μετά από εκατό χρόνια.

Είχαμε υπολογίσει, λοιπόν -και λυπάμαι που έφυγε ο κ. Συντυχάκης- τετρακόσιες δομές με αυτά τα 15 εκατομμύρια ευρώ ή δέκα χιλιάδες παιδιά. Ανταποκρίθηκαν οι δήμοι. Κάναμε νόμο, κάναμε ΚΥΑ για να υλοποιηθεί αυτό. Ανταποκρίθηκαν εκατόν τέσσερις δήμοι και σήμερα ιδρύουν δυόμισι χιλιάδες νέες θέσεις. Θα ήθελα να πηγαίνει πιο γρήγορα το πράγμα, να μπορούν οι δήμοι να φτιάξουν τις δέκα χιλιάδες, όπως νόμιζα ότι θα μπορούσαν. Δεν μπορούν, γιατί δεν είναι εύκολη η διαδικασία φαίνεται, η γραφειοκρατία.

Όμως, αυτή η Κυβέρνηση βρήκε τα χρήματα αυτά. Θα τα εξαντλήσουμε. Είναι 10.000 ευρώ το 2018-2019, άλλα τόσα το 2019-2020 και άλλα τόσα. Θα το φτάσουμε αυτό το επιθυμητό νούμερο. Διότι, κύριε Παναγούλη, εμείς δεν κλείσαμε τα μάτια σε τίποτα. Δεν έχουμε κανέναν λόγο να τα κλείσουμε. Και τι θα κάνει ο ελληνικός λαός είναι δική του δουλειά όταν θα έρθει η ώρα του. Αυτά τώρα που λέτε ότι εμείς δεν θα προλάβουμε να κάνουμε τίποτα, γιατί θα φύγουμε και θα έρθουν οι άλλοι που θα τα κάνουν όλα, να τα σκεφθείτε ξανά όταν τα λέτε. Ιδρύουμε, λοιπόν, αυτές τις θέσεις ανάλογα με την ικανότητα των δήμων.

Θέλω, όμως, να πω το εξής και να τελειώσω εδώ, κύριε Πρόεδρε: Κάθε Αύγουστο, ενώ δεν έχουν τελειώσει οι δυο φάσεις του προγράμματος, και είναι γνωστό, γίνεται αυτή η τεράστια κοινωνική αναταραχή και η τεράστια τρομοκράτηση των μητέρων, που δεν τους φτάνουν τα προβλήματα που έχουν, έχουν κι αυτό το βάσανο. Δυστυχώς, υπάρχει επαναλαμβανόμενος πολιτικός δόλος που δημιουργεί αγωνία στις μητέρες. Θα κάνουμε τα πάντα και το ξέρουν οι μητέρες. Γι’ αυτό αυξήσαμε τα ποσοστά, ώστε να ανταποκριθούμε σ’ αυτό που εμείς νομίζουμε ότι είναι το άλφα και το ωμέγα της παιδικής προστασίας, δηλαδή οι βρεφονηπιακοί σταθμοί.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Τμήμα το δελτίο των επίκαιρων ερωτήσεων της Πέμπτης 13 Σεπτεμβρίου του 2018, το οποίο έχει ως εξής:

ΕΠΙΚΑΙΡΕΣ ΕΡΩΤΗΣΕΙΣ (Άρθρα 29 παράγραφος 1 και 130 παράγραφος 8 του Κανονισμού της Βουλής)

1. Η με αριθμό 37/7-9-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Απελπιστική η κατάσταση στα νησιά του Ανατολικού Αιγαίου».

2. Η με αριθμό 38/7-9-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών, με θέμα: «Ορατός πλέον ο κίνδυνος να μείνει η Ηλεία εκτός του εθνικού δικτύου των αυτοκινητοδρόμων, με βάση τις μεθοδεύσεις της Κυβέρνησης στον πολύπαθο δρόμο Πάτρα-Πύργος».

3. Η με αριθμό 39/10-9-2018 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, με θέμα: «Τραγική η κατάσταση με τις φοιτητικές εστίες».

4. Η με αριθμό 36/7-9-2018 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς την Υπουργό Πολιτισμού και Αθλητισμού, με θέμα: «Αποκατάσταση τοιχογραφιών Ιερού Ναού Αγίου Ιωάννου Θεολόγου Δήμου Αχαρνών».

5. Η με αριθμό 31/4-9-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Παιδείας, Έρευνας και Θρησκευμάτων, με θέμα: «Αξιοποίηση και αναβάθμιση των παιδικών κατασκηνώσεων Δρακότρυπας και Καστανιάς του Νομού Καρδίτσας».

6. Η με αριθμό 33/5-9-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εξωτερικών, με θέμα: «Υπήρξε εμπλοκή των ΗΠΑ στο σκοπιανό ζήτημα;».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Τμήματος και ώρα 18.53΄ λύεται η συνεδρίαση για την προσεχή Πέμπτη 13 Σεπτεμβρίου 2018 και ώρα 9.30΄, με αντικείμενο εργασιών του Τμήματος: κοινοβουλευτικό έλεγχο, συζήτηση επικαίρων ερωτήσεων.

**ΠΡΟΕΔΡΟΣ ΟΙ ΓΡΑΜΜΑΤΕΙΣ**